Ԥандариа Афон ҿыц аҳаԥы аусуразы: ԥынгыла ыҟаӡам
11:15 04.06.2023 (ирҿыцуп: 11:40 04.06.2023)
Афонҿыцтәи аҳаԥы аиҳабы актәи ихаҭыԥуаҩ Беслан Ԥандариа арадио Sputnik аефир аҿы еиҭеиҳәеит ицоз аиҭашьақәыргыларатә усурақәа ахьынӡанагоу атәы, уи аԥсшьаҩцәа рыдкылара иаԥырхагоу иаԥырхагаму, насгьы аҳаԥы аусура аграфик шышьақәыргылоу.
Беслан Ԥандариа иажәақәа рыла, аиҭашьақәыргыларатә усурақәа ирхырҟьаны аҳаԥы аркӡам, иааилак зегьы рыдкылара иазыхиоуп. Аргыларатә маҭәахәқәа рылаԥш иахьыҵашәо ада ԥынгылак ыҟаӡам ҳәа азгәеиҭеит иара.
Аҳаԥы аиҳабы актәи ихаҭыԥуаҩ иҳәеит рашәарамза иалагӡаны аусурақәа зегьы шхыркәшахо, еиҭеиҳәеит уажәы урҭ ахьынӡанагоу атәы.
Иара убасгьы Ԥандариа иажәақәа рыла, сынтәа аҳаԥы иаҭаахьоу рхыԥхьаӡара ҵыԥхтәи ашьықәсқәа ирыҿурԥшуазар, акырӡа имаҷуп. Аԥхын аамҭазы аҭааҩцәа рхыԥхьаӡара зеиԥшрахо атәы аҳәара макьана иуадаҩуп ҳәа азгәеиҭеит иара.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.